SKRIFTLIG FORESPØRGSEL P-2359/00

af Marialiese Flemming (PPE-DE) til Kommissionen

(7. juli 2000)

Om: Atomkraftværket Temelin

Har Kommissionen kendskab til:

- at det tjekkiske miljøministerium i 13 procedurer med henblik på en byggeteknisk ændring af atomkraftværket Temelin har konstateret, at der ikke er blevet foretaget undersøgelser af anlæggets indvirkning på miljøet, og at atomkraftværkets nuværende tilstand karakteriseres som lovstridig;

- at den tjekkiske miljøminister Kuzvart forlanger, at de endnu ikke gennemførte undersøgelser af anlæggets indvirkning på miljøet gennemføres;

- at ladningen af reaktorblokken med brændselselementer og den efterfølgende idriftssættelse af blok 1 i atomkraftværket Temelin, inden den ovennævnte undersøgelse af anlæggets indvirkning på miljøet er behørigt afsluttet, ville påvirke resultatet af undersøgelsen på uacceptabel vis og sætte spørgsmålstegn ved dette vigtige instrument;

- at den tjekkiske og internationale offentlighed indtil dato ikke har fået stillet detaljerede oplysninger om sikkerhedsnormen i atomkraftværket Temelin til rådighed, hvilket ville muliggøre en vurdering af det opnåede sikkerhedsniveau;

- at en overilet idriftssættelse af anlægget, inden alle ubesvarede spørgsmål er løst, ville medføre en øget risiko samt eventuelle økonomiske skader?

Er Kommissionen rede til:

- at opfordre regeringen i Den Tjekkiske Republik til at sørge for, at nabolandene får garanti for deres fulde rettigheder i henhold til Espoo-konventionen, for så vidt angår undersøgelserne af atomkraftanlægget Temelins indvirkning på miljøet;

- endvidere at anmode regeringen i Den Tjekkiske Republik om at sikre, at den tjekkiske og internationale offentlighed får stillet detaljerede oplysninger stillet til rådighed af operatørerne af Temelin-anlægget samt af den tjekkiske atomkontrolmyndighed, på grundlag af hvilke det ville være muligt endog for eksperter at foretage en kontrol af det sikkerhedsniveau, der er opnået i Temelin;

- at anmode parlamentet i Den Tjekkiske Republik om via en hurtig ratificering af Espoo-konventionen at give borgerne i nabostaterne garanti for deres rettigheder som et led i undersøgelsen af atomkraftværket Temelins indvirkning på miljøet?

Svar afgivet på Kommissionens vegne af Günter Verheugen

(1. august 2000)

Kommissionen følger den politiske og juridiske diskussion i Den Tjekkiske Republik vedrørende atomkraftværket i Temelin og anvendelsen af gældende tjekkisk lovgivning på en vurdering af virkningerne på miljøet.

Vurderingen af sikkerhedsniveauet på atomkraftværket Temelin henhører udelukkende under den nationale tilsynsmyndighed for nuklear sikkerhed. Offentlighedens inddragelse i procedurerne vedrørende vurdering af virkningerne på miljøet reguleres i henhold til national lovgivning.

Ansvaret for nuklear sikkerhed påhviler operatøren og de nationale tilsynsmyndigheder, mens den økonomiske risiko i forbindelse med driften af et kraftværk bæres af operatøren alene.

Kommissionen har defineret gennemførelsen af regelværket vedrørende vurdering af virkningerne på miljøet som en kortfristet prioritet i forbindelse med tiltrædelsespartnerskabet med Den Tjekkiske Republik. Til dato har Den Tjekkiske Republik endnu ikke ratificeret Espoo-konventionen om vurdering af virkningerne på miljøet på tværs af landegrænserne. Kommissionen vil give oplysning om yderligere tjekkiske fremskridt med hensyn til vedtagelsen af regelværket i sin næste periodiske rapport.

Kommissionen vil fortsat tilskynde Den Tjekkiske Republik til at tage de nødvendige skridt til at vedtage regelværket inden tiltrædelsen.